Benut laer rentekoerse só - Corona Krisissentrum
Tuis / COVID-19 / Benut laer rentekoerse só
Benut laer rentekoerse só
Die Reserwebank het sedert die begin van die jaar rentekoerse al met 2,75 persent verlaag.
Die Reserwebank het die rentekoers in Mei vir die vierde keer vanjaar verlaag in die lig van die Covid-19-pandemie se invloed op ekonomieë wêreldwyd.
Die verlaging van die rentekoerse is nie vir almal goeie nuus nie maar daar is maniere om dit in sekere aspekte in jou guns te laat tel. Die rentekoersverlaging is 'n lafenis vir individue en maatskappye met skuld maar is egter slegte nuus vir spaarders. Die repokoers is nou 3,75% en prima rentekoers van banke is 7,25%.
Sarah Nicholson, kommersiële bestuurder van die finansiesmaatskappy JustMoney, sê mense wat skuld afbetaal en nie geld het nie kan baat by die laer rentekoers indien hulle 'n lening met 'n veranderlike rentekoers het. "Jy sal maandeliks 'n effens laer bedrag betaal. Die laer rentekoers sal ook help indien jy van plan is om 'n nuwe lening uit te neem."
'n Lening bestaan uit die skuldbedrag en dan die rente wat gedurende die leningstydperk gehef word. "Met Suid-Afrikaanse rentekoerse op 'n byna 50-jaar-laagtepunt is dit sinvol om die bedrag wat jy elke maand op 'n lening terugbetaal, te handhaaf of selfs te verhoog as jy dit kan bekostig. Op hierdie manier verkort jy byvoorbeeld die termyn van jou verband of betaal oor die algemeen minder rente. "
Volgens Nicholson moet verbruikers ook in die proses poog om 'n goeie krediettelling op te bou. "Dit dui op die waarskynlikheid dat jy jou maandelikse paaiemente sal betaal, gegrond op jou finansiële geskiedenis. As jou kredietteling goed is, sal jy waarskynlik 'n goeie rentekoers aangebied word wanneer jy 'n ander lening aangaan of vir 'n huislening goedgekeur word."
Indien jy oorweeg om 'n huis te koop, kan dit dalk nou 'n goeie tyd wees om rond te kyk, sê Nicholson. "Daar is baie om van te kies en keur, huispryse is onder druk en banke ding mee vir besigheid. Jy sal dalk vind dat 'n verkoper gemakliker kan wees met 'n laer aanbod, of jy kan probeer om 'n huis in 'n woonbuurt te bekom wat voorheen buite jou bereik was."
Volgens Nedbank beteken die laer rentekoers ook dat indien jy reeds 'n huislening het, jy verbasend meer hier kan spaar weens die lang leningstermyn. Nedbank moedig verbruikers aan om van die laer rentekoers gebruik te maak om skuld af te betaal en geld te spaar.
"Hoe vinniger jy skuld afbetaal, hoe minder sal dit jou op die lange duur kos. Neem dus tyd om te kyk hoe jy dít wat jy spaar, kan gebruik om jou skuld te delg."